Onderwyser wat glo verkrag, borgtog geweier | Maroela Media
Onderwyser wat glo verkrag, borgtog geweier
Foto bloot ter illustrasie. (Argieffoto: pixabay)
Die onderwyser van KwaZulu-Natal wat daarvan verdink word dat hy 'n leerder aan die Hoërskool Dundee seksueel aangerand het, is borgtog geweier.
Die 36-jarige onderwyser het vroeër vandeesmaand in die Dundee-landdroshof verskyn vir uitspraak op sy borgtogaansoek.
Volgens Natasha Ramkisson-Kara, woordvoerder van die Nasionale Vervolgingsgesag (NVG), het die landdros hierdie aansoek van die hand gewys en sal hy nou in polisieaanhouding bly tot sy volgende hofverskyning.
Nonhlanhla Khoza, LUR vir maatskaplike ontwikkeling in KwaZulu-Natal, het destyds 'n beroep op wetstoepassingsowerhede gedoen om geen toegeeflikheid te toon aan diegene wat kinders mishandel nie.
Khoza het ook gevra dat borgtog nie aan dié onderwyser toegestaan word nie.
Die betrokke onderwyser is in Februarie by die skool in hegtenis geneem, nadat ouers en lede van die gemeenskap van die beweerde misdryf te wete gekom en na die skool opgeruk het.
Die leerder is glo tydens skoolure deur die onderwyser seksueel aangerand.
"Ouers vertrou onderwysers toe met die lewe van hul kinders, daarom is dit walglik en teleurstellend dat 'n onderwyser 'n kind so kan misbruik," het Khoza gesê.
Ramkisson-Kara het aan Maroela Media bevestig dat die onderwyser se saak tot 26 Mei vir verdere ondersoek uitgestel is.
Hoërskool Dundee. (Foto: Skermskoot/Google Earth)
Manuel Escorcio in hospitaal
Liggaam op klipbank by Harties gevind
Niks minder as reg nie. Sulke wesens hoort nie in die samelewing nie en nog minder in 'n beroep waar kinders opgevoed moet word. Laat hy sit, gooi sommer die sleutel weg.
As mens kyk hoeveel valse getuienis daar deesdae in soortgelyke sake is, is dit so moeilik om te oordeel totdat alle bewyse ondersoek is. Ek sal darem bitter kwaad wees as ek so lank in die tronk moet sit as ek onskuldig is.